钦定古今图书集成/明伦汇编/官常典/第311卷 > 翁世资
## 钦定古今图书集成/明伦汇编/官常典/第311卷 > 翁世资

按《明外史杨鼎传》：“翁世资者，莆田人。正统七年进士。
除户部主事，历郎中。天顺元年超拜工部右侍郎。四
年，命中官往苏松杭嘉湖增织彩币七千匹。世资以
东南水潦，民艰食，议减其半。尚书赵荣、左侍郎霍瑄
难之，世资请身任其咎，乃连署以谏。帝果怒，诘主议
者，荣等委之世资，遂下诏狱，谪衡州知府。成化初，擢”
江西左布政使。坐事下吏，寻得白。大军征两广，转江
西饷需十万人。世资议赍直，就易岭南米，民得不扰。
以右副都御史巡抚山东。岁饥，发仓储五十馀万石
以赈，抚流亡百六十二万人。召为户部左侍郎佐鼎。
久之，代薛远总督仓场，进尚书。十七年还理部事。阅
二年，致仕。